Føreren af varebilen er i kritisk tilstand og blev hurtigt fløjet til sygehuset i Aalborg.

Sent onsdag aften opstod et alvorligt trafikuheld på Thistedvej ved Ræhr, lidt uden for Hanstholm. - Klokken 22.48 kommer en polsk varebil af uvisse årsager over i modsatte kørebane og kører frontalt ind i en traktor. Føreren af varebilen er i kritisk tilstand og blev hurtigt fløjet til Aalborg Sygehus, siger Jan Nørrum, vagtchef ved Midt- og Vestjyllands Politi til TV MIDTVEST. Føreren af varebilen var en 27-årig polak, og vagtchefen oplyser, at polakken ikke var ved bevidsthed, da ambulancen kom frem til stedet. Føreren af traktoren blev ikke alvorligt skadet ved uheldet. Midt- og Vestjyllands politi er i kontakt med polsk politi, der vil informere de pårørende hurtigst muligt. Sagen overdrages nu til en bilinspektør, der skal forsøge at klargøre, hvad der gik galt i forbindelse med uheldet.